钦定古今图书集成/明伦汇编/官常典/第780卷 > 薛善
## 钦定古今图书集成/明伦汇编/官常典/第780卷 > 薛善

按《周书》本传，“善字仲良，淮东汾阴人也。祖瑚，魏河东
郡守。父和，南青州刺史。善少为司空府参军事，迁傥
城郡守，转盐池都将。魏孝武西迁，东魏攻河东，围秦
州，以善为别驾。善家素富，僮仆数百人。兄元信仗气
豪侈，每食方丈，坐客恒满，弦歌不绝。而善独供己率
素，爱乐闲静。大统三年，齐神武败于沙苑，留善族兄”
崇礼守河东。太祖遣李弼围之，崇礼固守不下。善密
谓崇礼曰：“‘高氏戎车犯顺，致令主上播越，与兄沗是
衣冠绪馀，荷国荣宠。今大军已临，而兄尚欲为高氏
尽力。若城陷之日，送首长安，云逆贼某甲之首’。死而
有灵，岂不殁有馀愧。不如早归诚款，虽未足以表奇
节，庶获全首领。”而崇礼犹持疑不决。会善从弟馥妹
夫高子信为防城都督，守城南面，遣馥来诣善，云“意
欲应接西军，但恐力所不制。”善即令弟济将门生数
十人，与信、馥等斩关，引弼军入。时预谋者并赏五等
爵。善以背逆归顺，臣子常情，岂容阖门大小，俱叨封
邑，遂与弟顺并固辞不受。太祖嘉之，以善为汾阴令。
善干用强明，一郡称最。太守王罴美之，令善兼督六
县事。寻征为行台郎中。时欲广置屯田，以供军费，乃
除司农少卿，领同州夏阳县二十屯监。又于夏阳诸
山置铁冶，复令善为冶监，每月役八千人，营造军器。
善亲自督课，兼加慰抚，甲兵精利，而皆忘其劳苦焉。
加通直散骑常侍，迁大丞相府从事中郎。追论屯田
功，赐爵龙门县子。迁黄门侍郎，加车骑大将军、仪同
三司，除河东郡守，进骠骑大将军、开府仪同三司，赐
姓宇文氏。六官建，拜工部中大夫，进爵博平县公。寻
除御正中大夫，转民部中大夫。时晋公护执政，仪同
齐𫐄语善云：“兵马万机，须归天子，何因犹在权门？”善
白之，护乃杀𫐄。以善忠于己，引为中外府司马，迁司
会中大夫，副总六府事。加授京兆尹，仍治司会。出为
隆州刺史，兼治益州总管府长史。征拜少傅，卒于位，
时年六十七。赠蒲、虞、勋三州刺史。高祖以善告齐𫐄
事，谥曰“缪公。”子裒嗣，官至高阳守。善弟慎。